Papersnake/gushiwen huggingface dataset:
洗竹简诸公同赋
敖陶孙（宋代）

舍东修竹密如栉，一日洗净清风来。
脱巾解带坐寒碧，置觞露饮始此回。
平林远霭开图画，西望群山如过马。
诗翁意落帆影外，孤村结庐对潇洒。
百年奇事笑谈成，向来无此苍龙声。
闲身一笑直钱万，剜粉劖青留姓名。
送别
杨凝（唐代）

春愁不尽别愁来，旧泪犹长新泪催。

相思倘寄相思字，君到扬州扬子回。
宴曹王宅
钱起（唐代）

贤王驷马退朝初，小苑三春带雨馀。林沼葱茏多贵气，

楼台隐映接天居。仙鸡引敌穿红药，宫燕衔泥落绮疏。

自叹平生相识愿，何如今日厕应徐。
秋兴
陆游（宋代）

朝先鸣鸡兴，夕殿栖鸦还。
符檄积几案，寝饭於其间。
榜笞督租赋，涉笔騂我颜。
忽忽过白日，胡能慰惸鳏？叶脱横林疏，发鬌溪南山。
岂无一杯酒，吾事何时闲？
题徐氏手帖二首
袁说友（宋代）

不作朝家青紫绨，笑看金鼎识刀圭。
石军六帖家藏在，乞与安西手自题。
有招予赴娥江军营者谢以诗二章 其一
姚燮（清代）

迂儒生志短，谋食尚愁艰。手弱难携铗，江清祇习竿。

水云怜梦弛，老病苦亲殚。勉尔参戎阃，勋成锡上冠。
丰陵行（顺宗陵也，在富平县东北三十里）
韩愈（唐代）

羽卫煌煌一百里，晓出都门葬天子。群臣杂沓驰后先，

宫官穰穰来不已。是时新秋七月初，金神按节炎气除。

清风飘飘轻雨洒，偃蹇旗旆卷以舒。逾梁下坂笳鼓咽，

嵽嵲遂走玄宫闾。哭声訇天百鸟噪，幽坎昼闭空灵舆。

皇帝孝心深且远，资送礼备无赢馀。设官置卫锁嫔妓，

供养朝夕象平居。臣闻神道尚清净，三代旧制存诸书。

墓藏庙祭不可乱，欲言非职知何如。
同黎弼轩游慈云寺 其一
郭仪霄（清代）

野色开青霁，寻芳入翠微。溪声催碓转，云气薄人飞。

春草牛羊健，阴山笋蕨肥。上方风景好，吾欲款僧扉。
九日登袁州宜春台
祖无择（宋代）

落帽佳辰又到来，黄花烂熳为谁开。
已经多岁衰容改，更被无情急景催。
取次杯盘须尽醉，随宜歌管任频陪。
却惭未报君恩厚，空向山城养不才。
三月十六日石湖书事三首
范成大（宋代）

种木二十年，手开南野荒。
苒苒新岁月，依依旧林塘。
污莱擅下湿，岑蔚骄众芳。
菱母尚能瘦，竹孙如许长。
忆初学圃时，刀笠冒风霜。
今兹百不堪，裹帽人扶将。
龙钟数能来，犹胜两相忘。
蝶恋花
苏轼（宋代）

玉枕冰寒消暑气。碧簟沙厨，向午朦胧睡。莺舌惺忪如会意。

无端画扇惊飞起。

雨后初凉生水际。人面桃花，的的遥相似。眼看红芳犹抱蕊。

丛中已结新莲子。
卖花郎 拟顺 早朝应制
邵亨贞（元代）

烟树重重，春在景阳宫殿。翠□深、笼寒尚浅。千官过处，有黄鹂百啭。五云中、渐移龙扇。钧天九秦，＊逦霞觞催献。＊声喧、霓裳舞遍。香烟满袖、更宫花迎面。喜新来、太平重见。
题元岩
吕愿中（宋代）

崒嵂倚空蹲怪石，轮囷夹道卧长松。
白龙应已冲天去，岩窦岿然有故踪。
杂咏一百首·乌孙公主
刘克庄（宋代）

玉座吞声别，毡车触目悲。
如何汉公主，去作虏阏氏。
送上官伟长
严羽（宋代）

岁晚长愁绪，嗟君更远行。兵戈今日泪，江海故人情。

此别几时见，寒猿一夜鸣。致君相许在，回首壮心惊。
武功阻雨呈康德涵状元三首 其二
郑岳（明代）

雨色终朝暝，空堂望眼孤。诗篇传候吏，鸡黍戒行厨。

慷慨谈时事，迂疏愧腐儒。修翰飞不尽，万里睇云衢。
渔家傲
石正伦（宋代）

春入桃腮生妩媚。妆成日日行云意。贪听新声翻歇指。工尺字。窗前自品琼箫试。

玉碾鸾钗珠结桂。金泥络缝乾红袂。从把画图夸绝世。金莲地。六朝未识双鸳细。
送绍兴帅汤相得请洞霄归括苍二首 其一
曾几（宋代）

武公入相不虚传，奏牍求闲却更前。圣主闵劳天下士，诏书许作地行仙。

少微星分临江左，大涤山门锁日边。便以公归良易耳，午桥虽好莫留连。
连日风雨有怀沈仲良欧阳全真
赵蕃（宋代）

满城风雨重阳近，此句岂惟时节咏。古今凡历几诗人，独觉柯节有馀韵。

临川之谢东莱吕，往往怀潘用兹语。我尝评此七字句，政似江边乌臼树。

去年此节虽凄凉，和诗有沈与欧阳。今年愁绝不可道，三人各在天一方。
衢州阮比部学士得假归乡见过陋止留题诗什因以谢之
杨亿（宋代）

千骑骎骎赴郡初，曾迂旌旆访吾庐。天边谁识郎官宿，门外空回长者车。

劝酒樽罍应引满，题诗屋壁是亲书。乡人闻有神仙客，远近争来看隼旟。
张尚书挽诗
王炎（宋代）

魏国扶天力，荆州贯日忠。
堂堂惟此老，凛凛尚英风。
地寄陪京重，名加秘殿隆。
望徒高四海，身不到三公。
沁园春·八月初，与王秋上同寓郡城，秋上遇寒疾死，孟冬十日词以哭之
陆震（清代）

客舍芜城，汝病危时，夜火相依。恨延龄续命，都无大药，敛形裹恨，更少完衣。

只说中秋，故园同返，讵料先还是衬归。亲朋送，共生徒一哭，声彻郊扉。

家贫活计原稀。更殁后、慈亲苦岁饥。念丧明孤子，无方可疗，析薪弱弟，甚日能肥。

我对霜风，哀吟至此，黯黯寒云日不辉。重烧纸，并乌丝写就，齐化灰飞。
敬礼瓦屋和尚塔偈
勾令玄（宋代）

大空无尽劫成尘，玄步孤高物外人。日本国来寻彼岸，洞山林下过迷津。

流流法乳谁无分，了了教知我最亲。一百六十三岁后，方于此塔葬全身。
记汉事二首
刘克庄（宋代）

溺天子殿衙，呕丞相车茵。
古有礼揖客，今无劾弄臣。
久不见竹堂高篇辄以湘窣索之两诗继至因用其韵 其二
袁燮（宋代）

往时剩喜亲标格，今日无因款话言。兀坐书斋饱蔬食，想公饮客厌熊蹯。
安晚先生送自赞太上感应篇帙首御题诸恶莫作
陈起（宋代）

公衮殊相念，奇书寄布衣。
此心才动处，万善要同归。
本旨详敷衍，奎题重发挥。
应怜蘧伯玉，投老始知非。
次韵李曼朝散得郡西归留别二首
苏辙（宋代）

风波定後得西归，乌鹊喧呼里巷知。
未熟黄粱惊破梦，相看白发信乘危。
豚肩尚有冬深味，蚕器应逢市合时。
父老为公留腊酒，不须犹唱式微诗。
喜雨寄曾少卿
姜特立（宋代）

畎亩欲龟坼，好雨忽滂沱。
豪民不蓄谷，一旱将如何。
早晚炊香秔，呼奴蒸瓠壶。
为我讴一曲，便是击壤歌。
皆由使君恩，盛德致时和。
岂有六七月，溪流扬素波。
尔民亦何知，饮食输王租。
诵我喜雨诗，百世永不磨。
北苑焙新茶
丁谓（宋代）

北苑龙茶者，甘鲜的是珍。
四方惟数此，万物更无新。
才吐微茫绿，初沾少许春。
散寻萦树遍，急采上山频。
宿叶寒犹在，芳芽冷未伸。
茅茨溪口焙，篮笼雨中民。
长疾勾萌并，开齐分两均。
带烟蒸雀舌，和露叠龙鳞。
作贡胜诸道，先尝祇一人。
缄封瞻阙下，邮传渡江滨。
特旨留丹禁，殊恩赐近臣。
啜为灵药助，用与上樽亲。
头进英华尽，初烹气味醇。
细香胜却麝，浅色过於筠。
顾渚惭投木，宜都愧积薪。
年年号供御，天产壮瓯闽。
与乐道约会超化寺比至乐道以疾先归途中有诗
司马光（宋代）

颠毛种种齿浮摇，屈指交游渐寂寥。
时较半朝非是晚，路无数里不为遥。
子猷垂到复归去，安道虽知未易邀。
古寺徘徊久东望，青春云日冷萧萧。
晚春
韦庄（唐代）

花开疑乍富，花落似初贫。万物不如酒，四时唯爱春。

峨峨秦氏髻，皎皎洛川神。风月应相笑，年年醉病身。
和毕员外雪中见寄
许浑（唐代）

仙署淹清景，雪华松桂阴。夜凌瑶席宴，春寄玉京吟。

烛晃垂罗幕，香寒重绣衾。相思不相访，烟月剡溪深。
山居 寂照堂
程俱（宋代）

古镜悬大虚，摩尼珠五色。纷然百草头，寂照照常寂。
和周保绪常副将军折枪歌
沈钦韩（清代）

将军发迹牛渚矶，铜头铁额摧童麋。手中丈八寒骨白，神州一扫穷朔陲。

鞋山合围战鼓竭，沔阳渔子气咆勃。万人呼号玉蝀光，胆落江神掀贝阙。

妖星雨急罂子口，虎魄堕地群狼走。将军呼酒解裲裆，大羽腰间犹剩否？

黑蛇掘断波心掷，千岁老蛟吞不得。鱼蛮罥网半段强，齿齿涛痕湔血色。

周郎寓目快作歌，泥沙皵蹙三摩挲。淬鍊一朝钟鼎出，壮士从此挽天河。

君不见，秦武卫殿庭，肆设雕戈贵。又不见，王彦章庐陵，嗟叹记铁枪。

男儿所遭亦间阔，金锡跃冶诚不祥。周郎武库艰一试，刚砮逡循土花翠。

朅来麟阁自赏诗，拈弄毛锥愈有味。聊看退笔满墙根，亦似将军折枪弃。
永遇乐·京口北固亭怀古
辛弃疾（宋代）

千古江山，英雄无觅孙仲谋处。舞榭歌台，风流总被雨打风吹去。斜阳草树，寻常巷陌，人道寄奴曾住。想当年，金戈铁马，气吞万里如虎。
元嘉草草，封狼居胥，赢得仓皇北顾。四十三年，望中犹记，烽火扬州路。可堪回首，佛狸祠下，一片神鸦社鼓。凭谁问：廉颇老矣，尚能饭否？
草地
汪元量（宋代）

龌龊复龌龊，昔闻今始见。
一月不梳头，一月不洗面。
饥则嚼乾粮，渴则啖雪片。
困来卧氈房，重裘颇相恋。
故衣连百结，虮虱似珠串。
平明猎阴山，鹰犬逐人转。
呱呱冻欲僵，老娃泪如霰。
忽有使臣来，宣赐尚方饍。
次韵张守妻闵忌
陈造（宋代）

莱妻魂逝不容招，敢问何方处寂寥。
老去更堪听薤露，病来久不近金蕉。
声摇夜梦蛩相吊，垢翳篝衣雨辄潮。
细读君诗重凄惋，隐侯肤骨不胜销。
竹簟
元稹（唐代）

竹簟衬重茵，未忍都令卷。忆昨初来日，看君自施展。
岁暮送戴衣闻还苕溪
崔岱齐（清代）

荒郊晴雪映行装，送客江亭恨渺茫。鸟近黄昏皆绕树，人当岁暮定思乡。

经年文酒情相似，异地云山梦不忘。最爱苕溪好风月，明年我欲棹轻航。
伯玉夜过因谈西湖石筍峰旧游用初三日韵
赵蕃（宋代）

相识欣佳士，常谈厌老生。
湖山游息处，风月笑言情。
岂但沈疴愈，能令老眼明。
无嫌数呼唤，政尔一殷兄。
自如斋
吕本中（宋代）

朝为事所夺，莫为饥所驱。不知六合间，何人能自如。

永新段夫子，屋小心有馀。教之有家法，逃禅犹作书。
韩信
刘献池（清代）

破楚沙场夜枕戈，英雄岁月叹蹉跎。登坛拜将声名赫，背水行蹉画策多。

屠狗羞同扶社稷，斩蛇堪与定山河。功成勇退能归隐，蹑足何须受诋诃。
清明
宋祁（宋代）

晓日东南欲照梁，藏鸦密柳暗横塘。
行庖束蜜停晨爨，别馆熏衣冷夜香。
陌上鲜风横去幰，阳滨翠潋泛行觞。
独嗟楚客流芳晚，淹卧愔愔带眼长。
姚湾别墅
周密（宋代）

别墅有幽事，閒移书画船。白田吹落雁，红树咽衰蝉。

诗酒消闲日，功名负壮年。此中如可隐，何用买山钱。
湖西杂感诗
释智圆（宋代）

不省浮生大患身，谄求终日走红尘。
一朝死至名随没，满屋黄金属别人。
题云门翠微深处
守仁（明代）

溪阁重重翠崦遮，无时云气湿袈裟。千峰树色藏朝雨，六寺钟声送晚鸦。

笔冢天寒收柿叶，香坛风落扫松花。倦游每忆消閒地，早晚扁舟向若耶。
感昔
陆游（宋代）

百丈庚寅上峡时，至今犹健岂前期。
家人暗换吾何叹，镜里翁衰复是谁？
廉泉
卢皞（明代）

醴泉味虽旨，饮之令人狂。汤泉性酷烈，灌溉功非良。

异哉黄岭泉，涌出青峰旁。元液泻地脉，远脉通天潢。

入口漱冰雪，触石锵琳琅。一泓浸月色，满涧涵天光。

临之愧形秽，掬焉觉心凉。眷兹润下功，旱岁成丰穰。

涓涓信甘美，陋彼醴与汤。洁士犹故人，相契形已忘。

贪夫试来临，未酌先惭惶。卓彼孤竹子，终古同冰霜。
留题灵岩寺
杜尧臣（宋代）

四绝精蓝冠古今，千山影里寺难寻。
年来踪迹如萍梗，不得登临恨更深。
夜登清微亭云阴掩翳东北有雨少顷月出皎然复
傅察（宋代）

融融暑未阑，悄悄夜方午。
命驾聊叩门，寻幽得兹土。
俯瞩但苍茫，前瞻何卤莽。
万籁正虚无，群生各安堵。
蝉啸作笙箫，蛙鸣当钟鼓。
凫舄政参差，诙谐惧狎侮。
岂惟冠盖倾，已觉肝胆吐。
坐久隐奔雷，天边垂密雨。
疏木列宾朋，众峰自臣主。
萤火落明星，炉烟袅青缕。
那能胜酒杯，所欣瞻德宇。
高歌屡激昂，失喜或俯偻。
萧飒濯尘襟，清虚湛灵府。
快如仙爪爬，酒若头风愈。
须臾出金盘，照曜开玉户。
映浪杂琼瑰，穿帘间璧组。
斯游岂前谋，后会人逆数。
欢馀岸纶巾，语约挥松尘，
可能伴鸡栖，亦复随蝶栩。
广寒会可升，试为刷翎羽。
端午帖子·夫人合五首
欧阳修（宋代）

黄金仙杏粉，赤玉海榴房。
共斗今朝胜，盈襜百草香。
甲子岁衔命到家至榕城册封次日闽王降旌旗于新丰…饯别
翁承赞（唐代）

登庸楼上方停乐，新市堤边又举杯。正是离情伤远别，

忽闻台旨许重来。此时暂与交亲好，今日还将简册回。

争得长房犹在世，缩教地近钓鱼台。
用韵赋梅花三首 其二
李纲（宋代）

草木冻死山中村，惟有梅花能返魂。孤根不怕雪霜苦，冷艳似笑风云昏。

披芳独占岁寒地，擢秀肯待春风园。溪边寒影自的的，月里皓色还温温。

飘零疏雨夕烟瞑，厌浥清露晨光暾。玉妃游戏隘昆阆，缟衣飞出瑶台门。

幽姿耿介不可狎，欲问所以难为言。嗅花嚼蕊更奇绝，侑我一醉玻璃樽。
雪中酒熟，欲携访吴监，先寄此诗
白居易（唐代）

新雪对新酒，忆同倾一杯。自然须访戴，不必待延枚。

陈榻无辞解，袁门莫懒开。笙歌与谈笑，随事自将来。
勉学者
郑獬（宋代）

绕座群书如累玉，夜灯忘睡昼忘饥。
文章须用圣贤断，议论要忘今古疑。
孟子岂无仁义国，荀卿犹作帝王师。
太平歧路安於掌，好跨大宛万里驰。
忆平泉杂咏。忆茗芽
李德裕（唐代）

谷中春日暖，渐忆掇茶英。欲及清明火，能销醉客酲。

松花飘鼎泛，兰气入瓯轻。饮罢闲无事，扪萝溪上行。
赋得玉水记方流
郑俞（唐代）

积水綦文动，因知玉产幽。如天涵素色，侔地引方流。

潜润滋云起，荧华射浪浮。鱼龙泉不夜，草木岸无秋。

璧沼宁堪比，瑶池讵可俦。若非悬坐测，谁复寄冥搜。
水调歌头（呈赵总领）
杨炎正（宋代）

买得一航月，醉卧出长安。平堤千里过尽，杨柳绿阴间。依约晓千啼处，认得南徐风物，客梦恍惊残。重到旧游所，如把画图看。

英雄事，千古意，一凭阑。惜今老矣，无复健笔写江山。天上人间知己，赖有使星郎宿，照映比尘寰。准拟五湖去，为乞钓鱼竿。
赠胡子显八首 其八
释德洪（宋代）

烟鬟散乱犹梳月，谷口含胡欲吐云。山寺闭门春睡足，可怜凭槛不同君。
杂诗 其二
贾臻（清代）

美玉亦有瑕，而非以瑕美。西子病故颦，颦岂尽西子。

奈何自矜宠，不复相料理。坐令指摘加，百雀输一毁。

夫岂不自知，误于中有恃。所恃复何如，悔之吁晚矣。
正纪见遗梅花云春信数酝酿辄分风月以助清樽
郭印（宋代）

风月怜君幸见分，老年春事正堪论。
花枝照眼成惆怅，欲洗愁城欠一樽。
读浯溪碑一首
王阮（宋代）

鲁恶吴同姓，唐嫌肃抚军。
仲尼讳不语，元结谤於文。
子固当承佼，臣其可讪君。
空令忠义士，叹息异吾闻。
二月十八日过邑有感二首
陈著（宋代）

植杖东风立晓寒，凄其极目甚穷边。
黑尘犹暗新焦土，青日无光老晦天。
花凤逢春谁借景，杜鹃怀古自啼年。
吾今且忍须臾死，得见升平或有缘。
浪淘沙·天末起凉风
汪莘（宋代）

天末起凉风。云气匆匆。如今何处有英雄。独佩一壶溪上去，秋水澄空。绝壁耸云中，倒挂青松。醉歌汉殿与秦宫。日现山西留不住，目送飞鸿。
送和仲宽寿阳尉
方回（元代）

青衫淝水去，亦足慰高年。
县以州名寿，官于尉号仙。
战场潜鬼火，耕野起人烟。
彩棒无劳设，蒲轮下九天。
赠万生下第还吴）
郎士元（唐代）

直道多不偶，美才应息机。灞陵春欲暮，云海独言归。

为客成白首，入门嗟布衣。莼羹若可忆，惭出掩柴扉。
口占赠何秀才
洪刍（宋代）

何郎闽越英，畴昔昧平生。邂逅同衾宿，夷犹共舸行。

繁台半床梦，颍水一篙清。俄顷胶投漆，难忘此日情。
山居杂诗九十首
曹勋（宋代）

台蕈甘擅名，油葱芼枯腊。
及居台山下，生致出岩隙。
丁头形磷磷，鸡股香羃羃。
清对云水客，荤素得共食。
白玉楼步虚词（六之三）
范成大（宋代）

罡风起，背负玉虚廷。九素烟中寒一色，扶阑四面是青冥。环拱万珠星。
小景五首为杨少傅东里作 其四 雪景
金幼孜（明代）

积雪没深户，溪山绝行迹。鸟栖迷故林，泉声断馀滴。

中有映书人，宴坐忘朝夕。
和南塘嘲谑
卫宗武（宋代）

理存成坏与亏全，人事悲懽莫不然。
梅帐道人新活计，柳枝妓旧因缘。
断弦谩说鸾胶续，剜肉难将獭髓填。
更遣青裙并赤脚，独将琴册寄余年。
送从弟兰玉视牍柳州 其一
徐瑞（宋代）

柳侯种柳柳江边，岁岁春风岁岁妍。若访韩碑寻柳庙，为持菊蕊荐寒泉。
藤州清明
叶春及（明代）

十年松柏违亲垄，此日清明又客途。满眼郊原倾绿蚁，侧身天客愧慈乌。

蓼莪篇废愁仍在，林木风来静自呼。隔岸哀猿更呜咽，一声肠断粤山孤。
晓赋
陆游（宋代）

鸡晨非一唱，鸦旦每三鸣。
万物各有役，吾生何所营？书编犹未掩，窗纸已微明。
稚子勇过我，琅琅诵易声。
次韵学士兄述怀 其一
沈与求（宋代）

故国风烟素已谙，结茅端欲占重岚。聚蚊那肯追金谷，号虎真成赋石龛。

阨运经过度阳九，幻生颠倒识朝三。它年自有鸡豚约，小阮新居卜道南。
贺新郎 被酒用《衍波词》韵
王策（清代）

壮发摇千缕。尽猖狂、当筵射石，弓开没羽。掷下鸣髇倾玉斗，且共秋娘手语。

翻一曲、吴歈白苧。不恨虎头迟食肉，恨蛾眉、埋没风尘去。

谁解赏，柘枝舞。

新词不入霓裳部。竟何妨、莎汀草濑，付之蛙鼓。昨夜春潮来拍岸，好理钓筒鱼扈。

便长与、烟波作主。尽减才情增放诞，料痴奴、此愿天应许。

边幅子，口犹乳。
心远亭听陈公载弹琴
黎民表（明代）

阮公操绿绮，梧竹对高閒。白雪流深壑，夕阳明远山。

幽襟散物外，馀响出林间。兴到悠然处，披襟未拟还。
元旦试笔偶成
王樵（明代）

嘉靖乙未岁，吾方十五龄。先君初谢政，兄弟同在庭。

过庭奉严训，讲求惟六经。丁未登仕版，二亲尚康宁。

前后五十载，三朝逢圣明。岁复当乙未，言归忝六卿。

肯搆有仲子，新宫适已成。移居理旧业，耳目仍聪明。

灯下能细书，蚤起鸡才鸣。平生寡嗜好，天假此性灵。

六经毕其四，匪希身外名。旷世有相感，吾师在考亭。

何如汉王吉，三世传其清。
颂古二十九首 其十一
释师体（宋代）

克己堂前开饭店，股肱屋里贩扬州。头戴草鞋呈丑拙，凑成一段好风流。
醉农图
释居简（宋代）

楚袖回旋趁楚歌，曲终无策庇青娥。番嗟隆准当时乐，少似鸡豚社里多。
袁大参招饮志局兼呈郭王二光禄
欧必元（明代）

新秋凉气入郊墟，梵室清高暑渐除。河朔似追袁绍饮，龙门谁擅马迁书。

若穷委宛谈应折，论到词坛席尽虚。操笔自应惭附骥，校雠今日更何如。
春日田园杂兴五首
陈希声（宋代）

田园与在半春天，春事关心夜不眠。
护撒秧畦须拥水，辟栽蔬圃更堤川。
青囊子粒乡风旧，翠箬灵芽社雨前。
独立斜阳无限意，一声发谷野桥边。
天下第一江山歌
清瑞（清代）

君不见长江之水岷源来，奔流到此不复回。又不见钟山发脉三百里，直到金河截然止。

其中突起地肺山，第八洞天云雾里。我曾举手攀云松，松间云拥三茅峰。

有时云化一江水，片帆如在明镜中。如此江山真第一，品题论定吴琚笔。

西津无水不来潮，东向海门观日出。六朝山影樽前收，一派江声笔底流。

左金右焦辟双阙，仿佛玉帛朝诸侯。既障狂澜还对峙，卓然竟作中流砥。

须臾霞彩映江飞，青天倒转作江底。豪情高唱大江东，掀髯一笑来清风。

风流绝代苏玉局，天下古今无此翁。天辟名区住名士，称此江山乐无比。

更有中泠第一泉，间来试向松风煎。对此江山选名胜，几人搔首问青天。

少陵无人谪仙死，天纵狂歌谁继起。起看江月照江清，淘尽英雄是此声。

古今不少真才子，有如一去长江水。
仙山楼观图
郑元祐（元代）

嵯峨三神山，仙圣之所居。芝草布庭阙，霞光曳衣裾。

渴饮碧玉浆，饥餐紫琳腴。霓旌冉冉下，彤楼拥鸾舆。

青童启藏室，帝命校宝书。齐心始能读，字字皆玄枢。

朗咏以相授，灵风舞神鱼。天远靡得闻，何以能启予？

空嗟珊瑚日，照耀金芙蕖。
越王台
黎邦琰（明代）

谷口鸣钟午，招寻兴倍殷。径荒馀竹色，碑暗落苔纹。

花隐龙池树，人归鸟道云。且移溪上席，小酌把兰熏。
梅已开犹未知之简斯远
赵蕃（宋代）

问梅颇复恨开迟，及至开时病不知。
何自折来相料理，似怜一见苦参差。
君今政草凌云赋，我又初无却月诗。
风月孰于风日愈，要须一语为评之。
冬柳
汤珍（明代）

大通街北竹桥西，枯叶衰杨傍岸垂。莫怅霜条今渐脱，春风吹绿只移时。
句
韩维（宋代）

日华川上动，风光草际浮。
捕蝗回奉化泊剡源有感
戴栩（宋代）

十月五日江信风，小舟摇兀芦苇丛。
云端初月吐复翳，时有鹳鹤鸣寒空。
梓荚离离挂石发，松萝矫矫垂羽幛。
徒步长歌者谁子，乍抑乍扬惊远宠。
令人惨淡百感集，呼酒不饮心未降。
自从作吏涴泥滓，故书蛛纲尘满窗。
海田无雨种十一，是处奔走祈渊龙。
龙慵不报蝗四起，茹草啖叶无留踪。
早击暮遮夜秉火，遗子已复同蜩蛩。
吏无功德可销变，勉力与尔争长雄。
矮屋三间自寒暑，居无十日甘憧憧。
却忆莱堂应梦我，白云正隔西南峰。
人生富贵亦何用，长年菽水胜万钟。
一丘一壑自不恶，我欲从之邴曼容。
送野云孔鍊师回永嘉 其一
韩淲（宋代）

野云飞过玉溪云，枉把清氛入世氛。五十三参善知识，伟哉犹说象山君。
瑶台第一层 上元扈跸
赵仲御（宋代）

嶰管声催。人报道、嫦娥步月来。凤灯鸾炬，寒轻帘箔，光泛楼台。

万年春未老，更帝乡日月蓬莱。从仙仗，看星河银界，锦绣天街。

欢陪。千官万骑，九霄人在五云堆。紫袍光里，星球宛转，花影徘徊。

未央宫漏永，散异香、龙阙崔嵬。翠舆回。奏仙歌韶吹，宝殿尊罍。
莲花峰
陈岩（宋代）

风动云开净客颜，三千丈石锦烂斑。
淤泥不是花开处，擢出天河绿水间。
寄郢州郎士元使君
钱起（唐代）

龙节知无事，江城不掩扉。诗传过客远，书到故人稀。

坐啸看潮起，行春送雁归。望舒三五夜，思尽谢玄晖。
水龙吟（浮翠山房拟赋白莲）
吕同老（宋代）

素肌不污天真，晓来玉立瑶池里。亭亭翠盖，盈盈素靥，时妆净洗。太液波翻，霓裳舞罢，断魂流水。甚依然、旧日浓香淡粉，花不似、人憔悴。

欲唤凌波仙子。泛扁舟、浩波千里。只愁回首，冰帘半掩，明珰乱坠。月影凄迷，露花零落，小阑谁倚。共芳盟，犹有双栖雪鹭，夜寒惊起。
自君之出矣
刘师邵（明代）

自君之出矣，日日盼征鞍。思君如风烛，有泪不曾乾。
十二日消寒六集代白纻词二首 其一
曹家达（清代）

玄冥去后春涧涩，断冰零霜惮收拾。帘外东风生夕阴，墙腰寒收苔花湿。

水仙泠泠摇杂佩，六幅湘裙未开褶。金釭纶连春夜长，送隔钩座春酒香。
句
佚名（宋代）

舍弟江南没，家兄塞北亡。
不如归去
胡仲弓（宋代）

禽言自是不分明，谁信西川帝子灵。
千古传讹无订正，至今春晚误人听。
城西作
罗隐（唐代）

从军无一事，终日掩空斋。道薄交游少，才疏进取乖。

野禽鸣聒耳，庭草绿侵阶。幸自同樗栎，何妨惬所怀。
望江南
净圆（宋代）

娑婆苦，光影急如流。宠辱悲欢何日了，是非人我几时休。生死路悠悠。

三界里，水面一浮沤。纵使英雄功盖世，祗留白骨掩荒丘。何似早回头。
题杨山人隐居
唐求（唐代）

深山道者家，门户带烟霞。绿缀沿岩草，红飘落水花。

半庭栽小树，一径扫平沙。往往溪边坐，持竿到日斜。
杨昌英
周必大（宋代）

圣学榛芜欠扫际，诚斋刻意绍渊舆。羊岐自昔迷多径，鸡瓮从渊识广居。

西洛穷源谈近似，南宗投隙说真如。早知大道容方轨，何用危涂转栈车。
题时遁泽画卷十首
王柏（宋代）

巨石耸鳌脊，飞泉潄雪涛。
一声何处笛，呼雨到江臯。
邃庵先生约登金山
邵宝（明代）

世间谁信有瀛洲，奇冠江南第一州。龙窟不知何事露，星槎真向几时浮。

石分砥柱还孤注，水入沧溟正急流。更上留云穷望眼，海风吹浪晚飕飕。
幽兰次十八兄韵六言四首 其三
薛季宣（宋代）

舞奏八风芗泽，颂声焱氏遗音。允也不夷不惠，悠哉非古非今。
秦楼月 今岁八月自哉生明夜，月色如画，及
王恽（元代）

时偏者，诗人不得无怅然之情也。取太白诗例，赋秦楼月一阕，歌以问之。是夜月色亦佳，但微云点缀耳华阳阁。一年心赏中秋约。中秋约。九霄风露，有怀都豁。挂香和雨风吹落。倚阑望处秋烟簿。秋烟簿。一尊能与，素娥同酌。
西江月（咏榴花）
陈师道（宋代）

叶叶枝枝绿暗，重重密密红滋。芳心应恨赏春迟。不会春工著芳。

晚照酒生娇面，新妆睡污胭脂。凭将双叶寄相思。与看钗头何似。
苦寒
强至（宋代）

南雪今年几尺高，林飞圹走亦嗷嗷。
闾阎易冷无烟火，巢穴虽空有羽毛。
对客懒能倾冻酒，令人自愧着温袍。
何当万丈缝狐貉，宽作良裘覆汝曹。
行可和诗再用前韵
王十朋（宋代）

肌肤冰雪鹤头丹，三峡相逢一破颜。人折高枝如折桂，鸟衔馀颗似衔环。

香传乐谱名尤重，红入诗家句莫攀。来岁熟时先寄我，梦魂应到白云间。
奉和添酒中六咏 其四 酒船
皮日休（唐代）

剡桂复刳兰，陶陶任行乐。但知涵泳好，不计风涛恶。

尝行曲封内，稍系糟丘泊。东海如可倾，乘之就斟酌。
学诗吟十首
方回（元代）

吾性能忍穷，所以不仕宦。
两纪加一载，考槃歌在涧。
当车稳杖加，当肉饱藜苋。
虽然鲜欢娱，终不堕忧患。
忆昔四十九，奏书似台谏。
请剑斩佞臣，此贼罪恶贯。
倏忽三十秋，往事如梦幻。
不死逾八旬，几度见宾雁。
晋阴山庙
马之纯（宋代）

相君一日到郊坰，步骑俄逢十数兵。
拂晓见来殊隐约，中宵梦数极分明。
阴山血食当知我，晋帝南巡适从行。
事既奏闻因立庙，坡坨亦复享嘉名。
登来玉阁俯广心池与西山对下为振屧廊
王世贞（明代）

昔我栖兹阁，兹阁临广池。澄月激文波，滟滟破帘帷。

揽衣起彷徨，恍然见三垂。皎镜中天悬，万玉正参差。

下有振屧声，故人谼中来。屧声一何厉，语笑何柔怡。

为我标来玉，比德良不亏。
放鹰行
高其倬（清代）

广原兀兀天四遮，树头月落吹早笳。将军锦袍金鞲靫，宝弓六石马五花。

从者百骑寂不哗，班骓赤骠骊骝騧。骈头并驱如排衙，鞲上角鹰嘴爪佳。

曾肉妖狐搏巨蛇，金铃掣臂风卷沙。马前一点掠地斜，飞走穷促喘且呀。

裂眦溃脑困攫拿，举鞭数获载满车。雉大如鹅兔如豭，炙肝燔肉倾流霞。

侍儿十五弹琵琶，归来犹作三日夸。相如竖儒井底蛙，如何上书谏大家。
商鞅立木建信
司马迁（两汉）

令既具，未布，恐民之不信，已乃立三丈之木于国都市南门，募民有能徙置北门者予十金。民怪之，莫敢徙。复曰“能徙者予五十金”。有一人徙之，辄予五十金，以明不欺。卒下令。

于时太子犯法。卫鞅曰：“法之不行，自上犯之。”将法太子。太子，君嗣也，不可施刑，刑其傅公子虔，黥其师公孙贾。明日，秦人皆趋令。行之十年，秦民大说，道不拾遗，山无盗贼，家给人足。民勇于公战，怯于私斗，乡邑大治。
赠窦长卿归淮南 其三
张萱（明代）

夕寒风自起，朗月一何速。鉴此将归人，对此篱下菊。

采菊汎新觞，停车尽馀漉。亦知别心苦，不惜杯反覆。
郡楼望九华歌
霍总（唐代）

楼上坐见九子峰，翠云赤日光溶溶。有时朝昏变疏密，

八峰和烟一峰出。有时风卷天雨晴，聚立连连如弟兄。

阳乌生子偶成数，丹凤养雏同此名。日日遥看机已静，

未离尘躅思真境。子明龙驾腾九垓，陵阳相对空崔嵬。

玉浆瑶草不可见，自有神仙风马来。
寄参寥 其二
邹浩（宋代）

上东门外解船时，赴感汝阴师未归。松麈对谈能几日，瘴乡孤坐但忘机。

珠腾甓社淮南冷，山折成都蜀道非。属耳朱弦谁莫逆，只应袖手看鸿飞。
赋得高柳鸣蝉诗
王申礼（隋代）

园柳吟凉久，嘶蝉应序惊。露下緌恒湿，风高翅转轻。

叶疏飞更迥，秋深响自清。何言枝里翳，遂入蔡琴声。
下汴
刘敞（宋代）

畏途心多惊，强寝终不安。虽是仗忠信，犹有行路难。

古今恶随波，今乃知所患。胡为出溷浊，幽兴悠然宽。
初春夜同梁公实宗子相赋得声字
谢榛（明代）

雪尽长风吹禁城，梅花零落此时情。
关河月暗迷鸿影，宫殿春寒涩漏声。
乱后骚人同百感，年来壮士苦长征。
樽前莫话边庭事，弹剑悲歌气未平。
李子从家观李成所画吴越山水图
李光（宋代）

朝来陡觉瘴尘空，远浦平林杳霭中。异境掇移消底力，笔端聊举一针锋。
留别松山观察以皇恩只许住三年为韵 其三
余文仪（清代）

朱幡出东宁，未至民先喜。东宁本荒服，伏莽多虎兕。

吏黠营奸本，荆蓁欺兰芷。下车公毅然，为水不如火。

期月风肃清，千里歌乐只。
谢人送粽
杨巨源（唐代）

来时三月春犹在，到日端阳节又临。珍重主人意勤腆，满槃角黍细包金。
和许簿牡丹二首 其一
薛季宣（宋代）

天与花王化日舒，可堪买酒共提壶。荒凉洛苑芳菲甚，落寞扬州气味殊。

倾国几迷狂舞蝶，还钱不得迅飞凫。清愁怀抱多春感，一苇悬知此意无。
遗老斋绝句十二首 其六
苏辙（宋代）

久无叩门声，剥啄问何故。田中有人至，昨夜盈尺雨。
中元夜宿余杭仙泉寺留题
王禹偁（宋代）

祭庙回来略问禅，藓墙莎迳碧山前。
风疏远磬秋开讲，水响寒山夜救田。
蓝绶有香花菡萏，竹窗无寐月婵娟。
自惭政术贻枯旱，忍卧松阴漱石泉。
送方蒙仲赴辟江图分韵得既字
刘克庄（宋代）

昔忝玉麟招，主君解衣衣。
于时事会来，中原方鼎沸。
封侯命大谬，更仆谈未既。
俯仰四十年，岁月堪累欷。
多垒诸公辱，万灶大农费。
玁狁至于泾，颛臾近于费。
譬如寝积薪，徒幸火然未。
边人厌虏暴，别都尚王气。
管钥居守尊，衮钺宗臣贵。
呼吸草檄书，蒐拣拔茅汇。
粲粲玄英孙，鲁叟之所畏。
枚邹愿游梁，陈阮亦客魏。
非惟揖将军，抑可欢大尉。
杀羊必及斟，啖鹅肯移毅。
拙谋鄙画江，长策在耕渭。
驾驭雄狡服，拊摩军民慰。
要当扫旄头，宁论烂羊胃。
病翁越世久，嚼蜡淡无味。
胆薄怯观井，忧深遑恤纬。
临分执玉手，苦言君勿讳。
申胡子觱篥歌
李贺（唐代）

颜热感君酒，含嚼芦中声。花娘篸绥妥，休睡芙蓉屏。

谁截太平管，列点排空星。直贯开花风，天上驱云行。

今夕岁华落，令人惜平生。心事如波涛，中坐时时惊。

朔客骑白马，剑弝悬兰缨。俊健如生猱，肯拾蓬中萤。
艮岳百咏 枇杷岩
李质（唐代）

结根常得近林峦，晚翠谁怜却岁寒。不见龙文横杆面，方知垂实作金丸。
观小孤山图
陆游（宋代）

江平风不生，镜面渺千里。
轲峨万斛舟，远望一点耳。
大孤江中央，四面峭插水。
小孤特奇丽，丹翠凌云起。
重楼邃殿神之家，帐中美人粲如花。
游人徙倚栏干处，俊鹘横江东北去。
会心
洪咨夔（宋代）

不是非心佛，还疑有漏仙。
朝闻驰鼓起，夜候定锺眠。
浴少衣偏垢，游多袜易穿。
祗将毋不敬，推倒野狐禅。
升堂颂古五十二首 其二十三
释怀深（宋代）

梦里移厨梦里来，梦中升座梦中斋。梦中生也梦中喜，梦里死事格里埋。

万事不由人计较，一身休更巧安排。知梦里惺惺者，达磨西来□□鞋。
送赵都护赴安西
卢象（唐代）

下客候旌麾，元戎复在斯。门开都护府，兵动羽林儿。

黠虏多翻都，谋臣有别离。智同天所授，恩共日相随。

汉使开宾幕，胡笳送酒卮。风霜迎马首，雨雪事鱼丽。

上策应无战，深情属载驰。不应行万里，明主寄安危。
水龙吟 送程达之万户还宣城
张之翰（元代）

我从年少知君，胸中气与秋天杳。天戈南下，几番屯戍，几番征讨。笔砚从戎，诗书为将，世间元少。想何如静处，求田问舍，便辞得、功名了。兵府水围山绕。尽雄深、不妨吟稿。秋高时候，羽书催急，渡江须早。号令重明，角声风冷，剑华霜晓。要从今，做取十分事业，恰归来好。
莲
郑允端（元代）

本无尘土气，自在水云乡。楚楚净如拭，亭亭生妙香。
西湖八景 其七 湖心春雨
徐熥（明代）

滉漾平湖影碧空，千重树色尽朦胧。春光何处尤堪赏，多是梨花暮雨中。
题四景山水 其三
邓林（宋代）

天开庐岳奠金鳌，气势凌秋分外高。闲倚云巢瞻秀色，洞庭飞雁杳秋毫。
偈颂一百三十六首
释惟一（宋代）

去时元只空双手，归日依前双手空。
底事两肩担不起，打开畐塞满玲珑。
姑苏明月，苕霅清风。
诗偈 其一四八
庞蕴（唐代）

心王不能了，何不依真智。一吼百兽伏，尽见无生理。

无生理甚百，无心无可看。非内外中间，非生死涅槃。

诸法无住处，遨游神自安。
宝祐二年皇子冠二十首
佚名（隋代）

吉圭休成，其日南至。
天子有诏，冠尔皇嗣。
为国之本，隆邦之记。
拜而受之，式共敬止。
巢
陆游（宋代）

昏昏雾雨暗衡茅，儿女随宜治酒殽。
便觉此身如在蜀，一盘笼饼是豌巢。
次韵李袁州绝句七首
赵蕃（宋代）

深林尽处背浮图，却悔舆篮不跨驴。
珍重病僧留别语，晦庵去后亦来无。
柳轩雪夜
毛滂（宋代）

曛黄飞雪已填门，独夜人依老柳根。
故遣捲帘从骨冷，不妨开卷自灯昏。
余英煮茗春云动，润气留香宿雾繁。
但觉诗脾两清绝，可劳骚客赋招魂。
小水傅尚三昆季见寻
符锡（明代）

暂拟移居傍老农，那知此地有过逢。半床旧史三间屋，十亩荒畦一径松。

池草青蛙鸣夜雨，野花黄蝶领春风。主人何有供清赏，聊对南山兴不穷。
送道士叶道心游武当
陶宗仪（明代）

均阳雄镇武当山，金阙宏开缥缈间。龙虎风云环紫极，龟蛇水火閟玄关。

杖藜远道秋行役，幢节层坛晓缀班。此地逍遥酬夙愿，丹成九转未知还。
梦入桃源诗
郭兆年（明代）

山光逗早春，寂寂出风尘。月色房栊静，鸡声林洞新。

未逢浮海士，却见避秦人。相送出门去，桃花何处津。
墨君十咏·露叶
王铚（宋代）

秀色娟娟自出尘，晓枝更带露华新。
清风一至如相语，从此开帘来故人。
避地
晁说之（宋代）

避地半徒步，身存亦幸哉。
有诗惭寡和，无酒愧空杯。
重镇求须与，亲王去未回。
吾生本多乐，今日但余哀。
忆远曲
江源（明代）

凄凄复凄凄，洞房鸣沙鸡。秋风动孤帏，落月照空闺。

念君非征役，五岁游梁齐。十书九不到，万里徒封题。

独宿累长夜，不敢向人啼。妾身甘弃置，何敢怨睽违。

独不念倚庐，盻望到日西。凭谁道此意，愿君早旋归。
花望之弄璋亭
孔平仲（宋代）

开亭面峰岛，来客庆桑弧。屡种蓝田玉，新还合浦珠。

海边桃结子，天外凤生雏。莫笑轩楹陋，高门即似于。
咏史上·秦皇
陈普（宋代）

闵道飞翚指若枝，东门看日浴咸池。
生前有力移天地，死后无人予席帷。
天问
屈原（先秦）

曰：遂古之初，谁传道之？
上下未形，何由考之？
冥昭瞢暗，谁能极之？
冯翼惟象，何以识之？
明明暗暗，惟时何为？
阴阳三合，何本何化？
圜则九重，孰营度之？
惟兹何功，孰初作之？
斡维焉系，天极焉加？
八柱何当，东南何亏？
九天之际，安放安属？
隅隈多有，谁知其数？
天何所沓？十二焉分？
日月安属？列星安陈？
出自汤谷，次于蒙汜。
自明及晦，所行几里？
夜光何德，死则又育？
厥利维何，而顾菟在腹？
女岐无合，夫焉取九子？
伯强何处？惠气安在？
何阖而晦？何开而明？
角宿未旦，曜灵安藏？
不任汩鸿，师何以尚之？
佥曰“何忧，何不课而行之？”
鸱龟曳衔，鲧何听焉？
顺欲成功，帝何刑焉？
永遏在羽山，夫何三年不施？
伯禹愎鲧，夫何以变化？
纂就前绪，遂成考功。
何续初继业，而厥谋不同？
洪泉极深，何以窴之？
地方九则，何以坟之？
应龙何画？河海何历？
鲧何所营？禹何所成？
康回冯怒，墬何故以东南倾？
九州安错？川谷何洿？
东流不溢，孰知其故？
东西南北，其修孰多？
南北顺椭，其衍几何？
昆仑悬圃，其凥安在？
增城九重，其高几里？
四方之门，其谁从焉？
西北辟启，何气通焉？
日安不到？烛龙何照？
羲和之未扬，若华何光？
何所冬暖？何所夏寒？
焉有石林？何兽能言？
焉有虬龙，负熊以游？
雄虺九首，倏忽焉在？
何所不死？长人何守？
靡蓱九衢，枲华安居？
灵蛇吞象，厥大何如？
黑水玄趾，三危安在？
延年不死，寿何所止？
鲮鱼何所？鬿堆焉处？
羿焉彃日？乌焉解羽？
禹之力献功，降省下土四方。
焉得彼嵞山女，而通之於台桑？
闵妃匹合，厥身是继。
胡维嗜不同味，而快鼌饱？
启代益作后，卒然离蠥。
何启惟忧，而能拘是达？
皆归射鞫，而无害厥躬。
何后益作革，而禹播降？
启棘宾商，《九辨》《九歌》。
何勤子屠母，而死分竟地？
帝降夷羿，革孽夏民。
胡射夫河伯，而妻彼雒嫔？
冯珧利决，封豨是射。
何献蒸肉之膏，而后帝不若？
浞娶纯狐，眩妻爰谋。
何羿之射革，而交吞揆之？
阻穷西征，岩何越焉？
化而为黄熊，巫何活焉？
咸播秬黍，莆雚是营。
何由并投，而鲧疾修盈？
白蜺婴茀，胡为此堂？
安得夫良药，不能固臧？
天式从横，阳离爰死。
大鸟何鸣，夫焉丧厥体？
蓱号起雨，何以兴之？
撰体协胁，鹿何膺之？
鳌戴山抃，何以安之？
释舟陵行，何之迁之？
惟浇在户，何求于嫂？
何少康逐犬，而颠陨厥首？
女歧缝裳，而馆同爰止。
何颠易厥首，而亲以逢殆？
汤谋易旅，何以厚之？
覆舟斟寻，何道取之？
桀伐蒙山，何所得焉？
妺嬉何肆，汤何殛焉？
舜闵在家，父何以鳏？
尧不姚告，二女何亲？
厥萌在初，何所亿焉？
璜台十成，谁所极焉？
登立为帝，孰道尚之？
女娲有体，孰制匠之？
舜服厥弟，终然为害。
何肆犬豕，而厥身不危败？
吴获迄古，南岳是止。
孰期去斯，得两男子？
缘鹄饰玉，后帝是飨。
何承谋夏桀，终以灭丧？
帝乃降观，下逢伊挚。
何条放致罚，而黎服大说？
简狄在台，喾何宜？
玄鸟致贻，女何喜？
该秉季德，厥父是臧。
胡终弊于有扈，牧夫牛羊？
干协时舞，何以怀之？
平胁曼肤，何以肥之？
有扈牧竖，云何而逢？
击床先出，其命何从？
恒秉季德，焉得夫朴牛？
何往营班禄，不但还来？
昏微循迹，有狄不宁。
何繁鸟萃棘，负子肆情？
眩弟并淫，危害厥兄。
何变化以作诈，而后嗣逢长？
成汤东巡，有莘爰极。
何乞彼小臣，而吉妃是得？
水滨之木，得彼小子。
夫何恶之，媵有莘之妇？
汤出重泉，夫何辠尤？
不胜心伐帝，夫谁使挑之？
会朝争盟，何践吾期？
苍鸟群飞，孰使萃之？
列击纣躬，叔旦不嘉。
何亲揆发足，周之命以咨嗟？
授殷天下，其位安施？
反成乃亡，其罪伊何？
争遣伐器，何以行之？
并驱击翼，何以将之？
昭后成游，南土爰底。
厥利惟何，逢彼白雉？
穆王巧梅，夫何为周流？
环理天下，夫何索求？
妖夫曳炫，何号于市？
周幽谁诛？焉得夫褒姒？
天命反侧，何罚何佑？
齐桓九会，卒然身杀。
彼王纣之躬，孰使乱惑？
何恶辅弼，谗谄是服？
比干何逆，而抑沈之？
雷开阿顺，而赐封之？
何圣人之一德，卒其异方？
梅伯受醢，箕子详狂？
稷维元子，帝何竺之？
投之于冰上，鸟何燠之？
何冯弓挟矢，殊能将之？
既惊帝切激，何逢长之？
伯昌号衰，秉鞭作牧。
何令彻彼岐社，命有殷国？
迁藏就岐，何能依？
殷有惑妇，何所讥？
受赐兹醢，西伯上告。
何亲就上帝罚，殷之命以不救？
师望在肆，昌何识？
鼓刀扬声，后何喜？
武发杀殷，何所悒？
载尸集战，何所急？
伯林雉经，维其何故？
何感天抑墬，夫谁畏惧？
皇天集命，惟何戒之？
受礼天下，又使至代之？
初汤臣挚，后兹承辅。
何卒官汤，尊食宗绪？
勋阖梦生，少离散亡。
何壮武历，能流厥严？
彭铿斟雉，帝何飨？
受寿永多，夫何久长？
中央共牧，后何怒？
蜂蛾微命，力何固？
惊女采薇，鹿何佑？
北至回水，萃何喜？
兄有噬犬，弟何欲？
易之以百两，卒无禄？
薄暮雷电，归何忧？
厥严不奉，帝何求？
伏匿穴处，爰何云？
荆勋作师，夫何长？
悟过改更，我又何言？
吴光争国，久余是胜。
何环穿自闾社丘陵，爰出子文？
吾告堵敖以不长。
何试上自予，忠名弥彰？
初夏
李世民（唐代）

一朝春夏改，隔夜鸟花迁。阴阳深浅叶，晓夕重轻烟。

哢莺犹响殿，横丝正网天。珮高兰影接，绶细草纹连。

碧鳞惊棹侧，玄燕舞檐前。何必汾阳处，始复有山泉。
送进士卢棨东归
郑谷（唐代）

灞岸草萋萋，离觞我独携。流年俱老大，失意又东西。

晓楚山云满，春吴水树低。到家梅雨歇，犹有子规啼。
同豆卢峰知字韵
杜甫（唐代）

炼金欧冶子，喷玉大宛儿。符彩高无敌，聪明达所为。

梦兰他日应，折桂早年知。烂漫通经术，光芒刷羽仪。

谢庭瞻不远，潘省会于斯。倡和将雏曲，田翁号鹿皮。
送尉侄
刘克庄（宋代）

忽有先驱至，相迎看武夷。
尉尤去民近，汝勿叹管卑。
不必求三步，惟当戒四知。
要令人刮眼，云是挺之儿。
临行至贡院观桂赠致约
王十朋（宋代）

窃禄清源愧不才，贡闱临去尚徘徊。青青万本新移桂，尽是梅仙手为栽。
挽草衣道人
李时行（明代）

先生何处去，应驾赤虬飞。石榻云初冷，丹炉火欲微。

苔痕封蜕骨，松子落仙衣。化鹤辽阳外，千秋更一归。
禅人并化主写真求赞
释正觉（宋代）

发须衰白而霜雪益深，肌肤苍老而松桂剥皴。
四十余年而穷通一默，百千三昧而游戏诸尘。
见友人「咏怀」诗有感，遂依韵和之二首
张煌言（明代）

黎花春雨半含秋，太息当年桑下谋！国事几番真似弈，人情到处尽如钩。

金鸡云树空瞻阙，石马风榛自满邱。未必策勋先上赏，绵山一过汗应流！
善卷坛
虚中（唐代）

耕荒凿原时，高趣在希夷。大舜欲逊国，先生空敛眉。

五溪清不足，千古美无亏。纵遣亡淳者，何人投所思。
九峰岩
赵抃（宋代）

龙丘石室人难继，安正书堂世莫登。但见烟萝最高处，九峰排列一层层。
久过重阳菊英粲然即事十首
方回（元代）

倏过重阳几一月，菊花更觉有精神。
必重阳日始赏菊，此是人间最俗人。
和丁三南淀马赛
曾习经（清代）

乍困游车懒见招，爱奇赏俊意能消。水平驰道香尘润，河外人能节物饶。

邻舍卖浆窥换马，市楼坠策偶闻箫。逃蜂匿蝶伤春晚，尺五城南只觉遥。
午晴至园中
陆游（宋代）

老不禁寒起每迟，出门萧散午晴时。
春回九地梅先觉，霜霣千林竹不知。
药圃采苗芒屦湿，石泉照影角巾欹。
归来未过西檐日，袖手悠然独咏诗。
愁云
丘逢甲（清代）

愁云极目昼成阴，飞鸟犹知恋故林。破碎河山收战气，飘零身世损春心。

封侯未遂空投笔，结客无成枉散金。梦里陈书仍痛哭，纵横残泪枕痕深。
赠徐赓陛
梁鼎芬（清代）

足茧风尘鬓有丝，政行井邑口成碑。众人欲杀我何忍，作吏能狂斯已奇。

枉使郅都称酷吏，愧推王弼作经师。驱谗雪谤终何补，不待他年负子期。
哀程袁州
毛滂（宋代）

坐令荆国得髦英，清献先生语不轻。
汉使曾观楚风俗，蜀翁未识鲁书生。
杨林坠露随沉魄，丛玉留诗负夙情。
欲问典刑波浪阔，遥知兰砌五经横。
庆元二年恭上太皇太后皇太后太上皇帝太上皇后尊号二十四首 其二十一
郊庙朝会歌辞（宋代）

晨趋慈幄，佳气郁葱。受帝之祉，配天其崇。璧华金精，礼敷乐充。

天子是若，欢声融融。
颂古
释道颜（宋代）

掌中擎白日，舌上覆金钱。
壁立争千仞，毫光彻梵天。
上巳游东禅诗
王逵（宋代）

紫陌破清晨，雕鞍映画轮。
因修洛阳禊，重忆永和春。
锦乡荀香度，楼台梵宇新。
忙中得间暇，来见解空人。
京口城南次集 其一
萨都剌（元代）

野荠花开春欲尽，山樱子落雨初晴。酒醒骑马踏花去，门外绿阴无数生。
胡邦衡送酒有酒婢之语次韵
周必大（宋代）

侍郎情所寄，九酝屈杨枝。
酿熟仍亲酌，方成一段奇。
松关
杨万里（宋代）

竹林行尽到松关，分付双松为把门。
若放俗人来一个，罚渠老瓦十分盆。
步蟾宫
仲殊（宋代）

长庚星驭重来日，结灵秀、东阳清骨。过中秋，两夜水犹圆，五福降、先宫第一。鹤书新自金门出。乍受得、王宫缨绂。更登仙。箓上与长年，倩东斗、真人按笔。
送运判朱朝奉入蜀
苏轼（宋代）

霭霭青城云，娟娟峨嵋月。
随我西北来，照我光不灭。
我在尘土西，白云呼我归。
我游江湖上，明月湿我衣。
岷峨天一方，云月在我侧。
谓是山西人，相望了不隔。
梦寻西南路，默数长短亭。
似闻嘉陵江，跳波吹枕屏。
送君无一物，清江饮君马。
路穿慈竹林，父老拜马下。
不用惊走藏，使者我友生。
听讼如家人，细说为汝评。
若逢山西友，问我归何日。
为话腰脚轻，犹堪踏泉石。
戏似阿字
释函可（明代）

只将匡岳纸三张，此外何曾半瓣香。江月江烟兼塞雪，等閒收拾满空囊。
用元韵答清老
王炎（宋代）

篆车创始自稚轮，筦簟从初但蒲稿。
诗到晚唐非不佳，少似国风能理到。
嗟予耄矣弃颍泓，卧病终年长却扫。
客无脱屦一榻悬，人不到门群雀噪。
敢意支郎念岑寂，时将妙语起衰老。
若人搜句乃余事，虽不雕镌自精好。
况于佛祖可呵骂，岂无魔外宜攻讨。
早办山居一把茅，为我长歌歌证道。
送逊禅人
释月涧（宋代）

楚天空阔雁横秋，扬示二千年话头。闪电光中如不荐，满蓬烟雨上孤舟。
强起
王安石（宋代）

寒堂耿不寐，辘辘闻车声。
不知谁家儿，先我霜上行。
叹息夜未央，遽呼置前楹。
推枕欲强起，问知星正明。
昧旦圣所勉，齐诗有鸡鸣。
嗟予以窃食，更觉负平生。
家白麓先生故宅
郑开禧（清代）

老去江濒结草庐，一官谢却混樵渔。九天丹诏徵修史，半亩青山自著书。

海岛旧曾编日月，沧桑时复叹丘墟。白云山下云亭路，有否当年问字车。
奉和江沖陶居二十韵
汪炎昶（宋代）

石壁倚苍峭，香荪湿蒙茸。
闻名九歌裹，识面此山中。
呈欧阳伯威
赵蕃（宋代）

传得新诗字字惊，佛廊骤识病身轻。
李邕昔已求工部，文举今宜荐祢衡。
只道迷邦尚蓝缕，试令吐气即峥嵘。
一官不作来南限，取友得交齐鲁生。
赤城
夏竦（宋代）

丹壁排空叠彩虹，上真应此驻灵踪。
烟沉晓日明孤顶，云破馀霞出半峰。
岩下法师曾伏虎，洞中仙客屡投龙。
他年翠盖东巡狩，玉牒终须受大封。
葛秘校和予关字韵诗两篇再以一篇奉酬
王洋（宋代）

数州形胜共乡关，江浦淮堧一望间。
长恨崎岖千里隔，那知邂逅两身闲。
稻粱要足几时足，闾井欲还何日还。
犹胜拘原名利客，心无一事看春山。
题河中府名阃堂
范纯仁（宋代）

谁擘中条太华开，万家填郭耸楼台。岳呈仙掌日边见，河泻龙门天上来。

烟霭远分秦甸阔，山川都抱舜城回。坚碑应是当年石，重见吾皇咏起哉。
齐天乐（严县尹度上和李观我韵）
刘天迪（宋代）

瑞麟香软飞瑶席，吟仙笑陪欢宴。桐影吹香，梅阴弄碧，一味微凉堪荐。停杯缓劝。记罗帕求诗，琵琶遮面。十载扬州，梦回前事楚云远。

人生总是逆旅，但相逢一笑，如此何限。采石宫袍，沈香醉笔，何似轻衫小扇。流年暗换。甚新雨情怀，故园心眼。明日西江，斜阳帆影转。
醉中浩歌罢戏书
陆游（宋代）

造物小儿如我何！还家依旧一渔蓑。
穿云逸响苏门啸，卷地悲风易水歌。
老眼阅人真烂熟，壮心得酒旋消磨。
傍观虚作穷愁想，点检霜髯却未多。
蓦山溪（次韵徐明叔）
李之仪（宋代）

神仙院宇，记得春归后。蜂蝶不胜闲，惹残香、萦纡深透。玉徽指稳，别是一般情，方永昼。因谁瘦。都为天然秀。

桐阴未减，独自携芳酎。再弄想前欢，拊金樽、何时似旧。凭谁说与，潘鬓转添霜，飞陇首。云将皱。应念相思久。
入汜水寄仲冯
刘攽（宋代）

沙起河津迷积雾，云遮晚日怯层山。客行正似摴蒱局，叠马来过第二关。
芗城
鲁绍连（清代）

孤城如斗酌溪滨，极望茫茫一黯神。废垒烟空栖白骨，寒芜日落吊青磷。

何来越子三千甲，只负田横五百人。岂有桃源堪避世，几村烟水尚迷春。
闰月九日刘检详入山问近作
释居简（宋代）

北涧寻新筑，东篱管旧香。雨交前九月，晴到后重阳。

蚁慕无羊肉，鸿谋缺稻粮。餐英聊自笑，辟谷竟何伤。

心远喧常寂，山深拙可藏。息阴惭恶木，同调友孤芳。

丛蓧缘苔砌，闲花蔓藓墙。寒枝繁鸟雀，落照下牛羊。

绿欠荷檠雨，青知橘未霜。岁华惊过鸟，秋思老吟螀。

老子便幽事，深云僦睡乡。指呼闲部曲，啸咏懒封疆。

率尔鸣天籁，泠然似野航。汲溪酬欸乃，濯足咏沧浪。

蚁为谁开国，蜂如我敬王。俗休嘲赋杼，骚谩吊沉湘。

兰茝新纫佩，芙蓉嫩制裳。不知元亮醉，何似接舆狂。

更复求三益，何须馈五浆。龙山在何许，云水渺相望。
童丱须知 其三
史浩（宋代）

相国当年葺未央，欲将壮丽奉高皇。谁知后裔求增广，万户千门起建章。
次韵李似之秋居杂咏十首 其六
李纲（宋代）

取饭遣化人，散花有天女。维摩一方丈，安用室百堵。

况我麋鹿姿，本非冠冕伍。脱身归梁溪，蓑笠钓烟雨。

结交有风月，扫念无寒暑。巨盗傥削平，此志良自许。
寄李微之秘监三首 其三
岳珂（宋代）

棠湖浩荡有盟鸥，塞上归来赋叶舟。范蠡功名付西子，庾公风月自南楼。

不虞绕指柔百鍊，已幸安心老一丘。从此书来访生死，汉阳烟树隔吴头。
普照院
许广渊（宋代）

乱峰环合处，中见古精庐。万事尽不到，数僧閒有馀。

岭云时聚散，松竹昼清虚。自辨一泉后，多来长者车。
偈颂二百零五首 其三
释正觉（宋代）

恁么去底错，恁么去底亲。错时错到底，亲时亲见真。

相识满天下，知心能几人。
秋夜
孙允升（清代）

醉卧拥孤剑，凉飙吹敝帏。耿耿长剑光，激射明月辉。

宵兴不能寐，四顾增吁欷。壮心耗蠹简，老泪滋秋衣。

相彼腐草萤，乘时尚飞飞。秋气入病骨，秋声搅愁心。

商歌与商丝，十指不成音。摧却白玉琴，寂听候虫吟。

星晨散晓芒，竹柏森夕阴。岁月日以远，沧海日以深。

几见珊瑚枝，化作锦绣林。丛愁不可道，积露泣衰草。

绿鬓朱颜人，风前几回老。寂寞太玄文，凄凉封禅稿。

富贵未足矜，贤达岂自保。晶莹万里天，千古同浩浩。

人生无百年，百年亦徒然。颇知此身幻，那得万虑捐。

勉敦诗书好，强与鱼鸟缘。石火不返石，泉流不恋泉。

晓月无远耀，秋葩逞孤妍。徘徊盼长道，目极心忧煎。
疏慵
葛立方（宋代）

闲处着疏慵，鲜鲜幽桂丛。
读书聊灶北，避世且墙东。
市骏卑苏代，求徵谢子公。
丹心阻阊阖，欲付小心风。
颂古十首
释普岩（宋代）

等闲提起七斤衫，多少禅和著意参。
尽向青州作窠窟，不知春色在江南。
次韵钧儿山居
郭筠（清代）

残曛隔岭冠轻霞，疏柳微风宿暮鸦。数顷秧田飞白鹭，西头槿暮粲红花。

王孙洲上樵踪细，帝子祠边社树斜。似比东山更清绝，愿分杨柳即移家。
五月十三日种竹偶成二首
郭印（宋代）

园夫扶出径，元是醉为媒。
密叶疏疏理，纖根细细栽。
卷帘斜日避，倚杖好风来。
佳客如相顾，还能伴酒杯。
孙参政知命帖赞
岳珂（宋代）

古称君相不言命。执国大政，
而犹拳拳于富贵功名之竞。
其言虽独应，予犹以为病。
净名作
米芾（宋代）

大球三尺美无臕，素业清风合立朝。此别何言赠君子，谠言忠论好裨尧。
治乱吟
邵雍（宋代）

财利为先，群舌用事。
饥馑相仍，盗贼蜂起。
孝悌为先，日月长久。
时和岁丰，延年益寿。
题严陵钓台
王贞白（唐代）

山色四时碧，溪声七里清。严陵爱此景，下视汉公卿。

垂钓月初上，放歌风正轻。应怜渭滨叟，匡国正论兵。
病后作
吴与弼（明代）

老来日月信无多，拟向春风咏太和。局促尘窗淫雨里，一年桃李病中过。
秋兴 其一
吕本中（宋代）

平畴一望黍禾稀，远树峰峦天外微。水国虾留当鲙鲊，乡园桑尽典秋衣。

连翩羽檄荒林下，绎络徵书塞上飞。可是三分才溢额，那知鸿雁野号归。
六么令 法性
丘处机（宋代）

浑沦朴散，天地始玄黄。乌飞兔走渐生，群物类开张。一点如如至性，扑入臭皮囊。游魂失道，随波逐浪，万年千载不还乡。错了鸿ㄨ体段，憎爱日相望。却认父母形骸。做我好容光。劫劫轮回贩骨，受尽苦和殃。何人闻早，寻他归路，莹然恢廓旧嘉祥。
赠相士桂月岩
赵必象（宋代）

昔有道人张岩电，口不言钱似王衍。
却言姓钱不姓张，滑稽玩世名犹香。
昔有岩电今月岩，月眼神舌和天谈。
江湖賸结贵人知，虽不爱钱犹爱诗。
神女庙
王十朋（宋代）

功开神禹言何妄，梦恼襄王事亦非。峰下祠荒少人到，峡中舟过有乌飞。
次韵吴子书天宁夜集
汪藻（宋代）

万卷长年坐一窗，肯论丘壑与岩廊。江头同过楝花节，夜半剧谈狮子床。

异世风流相延祖，他年言语傅君房。菰蒲渺渺但烟雨，何意眼中逢此郎。
琵琶
白居易（唐代）

弦清拨剌语铮铮，背却残灯就月明。

赖是心无惆怅事，不然争奈子弦声。
房中诗
缪沅（清代）

娇儿衮师绕案长，文如翻水声琅琅。夜堂篝火摊书读，吹落灯花红簌簌。

小者玉颊好眉宇，手持梨栗能尔汝。中男依兄坐短檠，《毛诗》新读一半生。

山妻椎髻夜操作，手弄诸雏共笑乐。频年踪迹随天涯，赖汝黾勉能持家。

不为楚相君勿哂，与君相偕鹿门隐。
望极二首 其二
李梦阳（明代）

汉未忠良显，英名李杜齐。伏机翻自中，倒柄为谁携。

碧海鲸鲵斗，苍林虎兕啼。南州徐孺子，何事独栖栖。
偈二首
舜禅师（宋代）

寻求就理两俱愆，不涉二途病亦然。
孰谓个中端的处，椎胸贫子一分钱。
九张机
佚名（宋代）

八张机。纤纤玉手住无时。蜀江濯尽春波媚。香遗囊麝，花房绣被。归去意迟迟。
和万舍人分惠鲎鱼 其二
虞俦（宋代）

怪形未免遭支解，香甲还应即鼎烹。便与庚桑登俎豆，何如郭索自泥行。
卧病，李员外题扉而去
钱起（唐代）

僻陋病者居，蒿莱行径失。谁知簪绂贵，能问幽忧疾。

珂声未驻簪，兰气先入室。沉疴不冠带，安得候蓬荜。

清扬去莫寻，离念顷来侵。雀栖高窗静，日出修桐阴。

枕上忆君子，悄悄唯苦心。
中山公损疾二首
宋祁（宋代）

自有西京七发才，蠲疴不待更延枚。
摐金广乐迷魂寤，蔽月飞云病膜开。
宫鼠晦须抛赐琯，蓬鱼霏缕强晨杯。
何人过问维摩室，定有文殊作礼来。
与顾子惇同为秘书少监今年余以病求守汝南子惇亦除河东漕作诗纪事亦用送别
刘攽（宋代）

蓬莱阁下枕书眠，一日除官不后先。并土山河多马地，汝南粳稻濯龙渊。

壮心自喜谈兵策，暮齿长惭守乘田。别后天中相望处，参旗横注太行边。
倾城误人身寄内翰洪丈
朱涣（唐代）

倾城误人身，嗟哉难具陈。请君试侧耳，听妾歌其因。

妾初未笄试新妆，肌理玉雪眉黛长。融怡窈袅销金裳，态浓意远夺目光。

当时见者心为狂，共谓绝代惊非常。拟思昭阳奉君王，三千宠爱一身当。

宁知事大缪，嫁作荡子妇。空闺独宿度芳华，蓬首乱鬓颜色朽。

四海十年不相闻，一朝归来新閒旧。新閒旧，妾何有，摈妾不使侍箕帚。

佳人多命薄，是事君信否。倾城误人身，古来唯有李夫人。

延年作歌帝所珍，贮之金屋荐华茵。宠光杂遝疏弟昆，将死掩面留馀恩。

千载不复见，言之涕沾巾。倾城误人身，此曲哀怨何可听。
晨起送使，病不行，因过王十一馆居二首
元稹（唐代）

自笑今朝误夙兴，逢他御史疟相仍。

过君未起房门掩，深映寒窗一盏灯。

密宇深房小火炉，饭香鱼熟近中厨。

野人爱静仍耽寝，自问黄昏肯去无。
得风自施团一日至梅根
何中（元代）

溯游缩程期，景气异昏旦。波声船头响，旗尾樯竿转。

施团方入望，忽过繁昌县。雄吹彻奫冥，阴色形怪变。

凌虚彍超轶，坤六酣龙战。几日西南风，去帆眼中羡。

苍苍水云乡，九华今不见。
记梦
华岳（宋代）

夜漏彻三更，梦牛入我屋。
有角断而悬，有足折而缩。
惊觉细思量，谶有何祸福。
兆者事之先，形者心之属。
事既兆于心，梦乃形于腹。
入屋牛有盖，为牢事刑狱。
吾今尚缧囚，其应已桎梏。
体具牢方具，无足牢不足。
不足意无他，示予可脱辐。
去盖只论牛，其义尤可录。
牛足不下垂，得一生可续。
牛角不上横，得某去何速。
一旦忤君心，吾罪当何赎。
生去气横秋，风马不相逐。
下裂舆地图，上应周天宿。
峥嵘挽万钧，其始播百谷。
身虽在笼槛，志不经沟渎。
宁戚不吾歌，丙吉当吾哭。
送曾宏甫知黄州四绝 其三
吕本中（宋代）

君到江头不问津，雪堂草木几番新。一生未得文章力，要扫中原胡马尘。
恩忝西掖垣
宋庠（宋代）

贤路尘消箧谤残，萧萧衰鬓得生还。
久叨鸱尾三重阁，却趁蛾眉五日班。
伤翼再来仍绕树，行云何处不思山。
坐挥拙笔无文甚，正被中郎笑拙艰。
遗衣坛
宋煜（宋代）

驾鹤乘鸾归紫府，仙凡从此不相干。
要传当日飞升事，收拾遗衣为结坛。
赠李道士谒仙行
白玉蟾（宋代）

蓬莱空夜月，琪树不秋风。
霜畦老芝（左瓜右瓜），烟阙多麟龙。
灵龟不知岁，孤云杳无踪。
白鹤忽归来，紫鸾鸣雝雝。
谁种蟠桃核，花开崑崙峰。
一曲舞胎仙，瑶池讌已终。
手持三尺霜，浩气渺太空。
坐断壶山景，杖头风月浓。
玉皇知何时，锡诏下霄濛。
玉膏满瓯雪，刀圭一粒红。
赠子谒仙行，金鸡呼晓钟。
唤起老飞廉，羊角舞巽宫。
为君吹梦魂，横飞过海东。
题南山池
梁藻（唐代）

悲翠戏翻荷叶雨，鹭茑飞破竹林烟。
时沽村酒临轩酌，旋碾新茶靠石煎。
东皇太一词
李希仲（唐代）

吉日初斋戒，灵巫穆上皇。焚香布瑶席，鸣佩奠椒浆。
缓舞花飞满，清歌水去长。回波送神曲，云雨满潇湘。
和徐榷院唐佐见寄七首
何梦桂（宋代）

孟冬寒气至，蟋蟀入床下。
我早索衣裘，妇尚系裙布。
时序倏改索，凄惨感霜露。
姑老远行役，鞠子谁乳哺。
夜半山壑移，人生况旅寓。
伤心重伤心，江空岁华暮。
题延平剑归阁
陈宓（宋代）

晋代难为用，翻藏此水涯。
在天犹有赫，镇地永无邪。
雨过疑留迹，风飞去莫遮。
谁云寒濑底，折戟伴沈沙。
偶成
吴儆（宋代）

晚来一雨破炎蒸，蕉叶葵花照眼明。
稍与灯花寻旧约，却嫌庭树作秋声。
驾经略太尉相公
文彦博（宋代）

国节移全晋，阶符应列星。新开大幕府，俗号小朝廷。

风偃殊邻服，威加绝塞宁。归来烟阁上，肖象炳丹青。
赞历代天师·第一代祖师正一静应真君讳道
白玉蟾（宋代）

云锦山前炼大丹，六天魔魅骨毛寒。
一从飞鹤归玄省，烟雨潇潇玉局坛。
默念
周霆震（元代）

末路危机逐日新，遭逢瞬息异冤亲。多疑忍事甘存拙，久乱全冤幸处贫。

北海牧羝宜反汉，东门牵犬竟亡秦。古来反覆无前算，那得匆匆论世人。
卢郎中拜陵遇雪蒙见召因寄
杨巨源（唐代）

南宫使者有光辉，欲拜诸陵瑞雪飞。蘋叶已修青玉荐，

柳花仍拂赤车衣。应同谷口寻春去，定似山阴带月归。

寒冷出郊犹未得，羡公将事看芳菲。
浮生
陆游（宋代）

浮生过六十，百念已颓然；独有枕书癖，犹同总角年。
横陈粝饭侧，朗诵短檠前。
不用嘲痴绝，儿曹尚可传。
题独有堂诗
郭印（宋代）

俯仰天上下，尊称唯我独。
无物亦无人，本来真面目。
古离别
顾况（唐代）

西江上，风动麻姑嫁时浪。
西山为水水为尘，不是人间离别人。
和鲜于子骏益昌官舍八咏 巽堂
苏辙（宋代）

山前三秦道，车马不遑息。
日出红尘生，不见青山色。
峰峦未尝红，往意自奔迫。
谁言幽堂居，近在使者宅。
俯听辨江声，却立睨石壁。
藤萝自太古，松竹列新植。
暑簟卧清风，寒樽对佳客。
试问东行人，谁能同此适？斋
寄瑞天蕴
释行海（宋代）

别时许有书相寄，望望江东是几回。
霸越亡吴增感慨，登山临水复徘徊。
去秋同听梧桐落，今日独看鸿雁来。
路隔半千烟霭外，为谁频上最高台。
朝乌
陈曾寿（清代）

朝乌随日至天涯，屋小真疑斗犯槎。黄道紫宸韩惺梦，青峰野水叠山家。

苍凉独起看残月，烂漫何心赋晚霞。惆怅寒梅窘盆盎，隔年犹有未开花。
西施捧心图
郑思肖（宋代）

荡尽吴王醉后春，化为颦笑艳精神。当胸一点痛得别，直是妖娆恼杀人。
旅中示同辈
何应龙（宋代）

与君同出已多时，费尽囊金典尽衣。
只待春江烟浪暖，小舟先趁白鸥归。
以相思子喂相思与公漪声远分赋得思字 其一
屈大均（明代）

珍禽与红豆，总是一相思。啄取珊瑚粒，弥令伤别离。

无情清泪化，有恨美人知。玉手劳亲饲，愁卿记曲迟。
江上独步
孔平仲（宋代）

晚步碧江上，掀衣忽回顾。安得一叶舟，飘然五湖去。

浩歌风水古，醉倒烟霞暮。谁能逐群动，役役趋世务。
楚江秋晓三首 其二
朱朴（明代）

练净澄江露未晞，苦吟犹忆谢玄晖。六朝往事青山在，三楚空玄白鹭飞。

霜落水村菰米熟，石高沙岸柳条稀。重华一去无消息，目极苍梧泪满衣。
再用韵呈相公
张矩（宋代）

等囿乾坤造化中，此花珍重殿春红。矜持不受荼蘼月，披拂正须杨柳风。

三咏品题真入妙，独惭属和未能工。厅前旧本今应在，何必移根江以东。
西山道中
萧元之（宋代）

省得离家日，秋风吹我衣。
客吟诗句赠，儿问几时归。
独宿孤村馆，长怀旧竹扉。
羁愁不堪触，山雨暗斜晖。
偈颂一百四十二首 其五十
释广闻（宋代）

善行无辙迹，善系无绳缚。二大老突出本分钳锤，不劳馀刃。

丛林后世，追风捕影。要见古人，远之远矣。
刺桐
朱继芳（宋代）

刺桐依客舍，晴绿上窗纱。
昨夜还飞叶，来时未作花。
鸦寒惊月色，人老惜年华。
今度逢摇落，归心一倍加。